CELEX: 32013R0398
Language: sk
Date: 2013-04-30 00:00:00
Title: Vykonávacie nariadenie Komisie (EÚ) č. 398/2013 z  30. apríla 2013 , ktorým sa mení nariadenie (ES) č. 883/2006 o podrobných podmienkach uplatňovania nariadenia Rady (ES) č. 1290/2005, pokiaľ ide o vedenie účtov platobných agentúr, vyhlásenia o výdavkoch a príjmoch a podmienky úhrady výdavkov z fondov EPZF a EPFRV

1.5.2013   
            
            
               SK
            
            
               Úradný vestník Európskej únie
            
            
               L 120/9
            
         VYKONÁVACIE NARIADENIE KOMISIE (EÚ) č. 398/2013
   z 30. apríla 2013,
   ktorým sa mení nariadenie (ES) č. 883/2006 o podrobných podmienkach uplatňovania nariadenia Rady (ES) č. 1290/2005, pokiaľ ide o vedenie účtov platobných agentúr, vyhlásenia o výdavkoch a príjmoch a podmienky úhrady výdavkov z fondov EPZF a EPFRV
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1290/2005 z 21. júna 2005 o financovaní spoločnej poľnohospodárskej politiky (1), a najmä jeho článok 42,
   keďže:
   
               (1)
            
            
               V nariadení Komisie (ES) č. 883/2006 (2) sa stanovujú určité osobitné podmienky a pravidlá vzťahujúce sa inter alia na vedenie účtov a vyhlásenia o výdavkoch a príjmoch zo strany platobných agentúr, ako aj na úhradu výdavkov Komisiou podľa nariadenia (ES) č. 1290/2005.
            
         
               (2)
            
            
               V článku 26 ods. 5 nariadenia (ES) č. 1290/2005 sa stanovuje, že Komisia realizuje priebežnú platbu v lehote do 45 dní od zaregistrovania vyhlásenia o výdavkoch, ktoré spĺňa podmienky uvedené v odseku 3.
            
         
               (3)
            
            
               Komisia môže v súlade s článkom 16 ods. 4 nariadenia (ES) č. 883/2006 prerušiť platobnú lehotu stanovenú v článku 26 ods. 5 nariadenia (ES) č. 1290/2005 pre celú sumu alebo časť sumy, ktorá je predmetom žiadosti o platbu, až do predloženia vyhlásenia o výdavkoch za nasledujúce obdobie v prípadoch, keď požiadala členský štát o ďalšie informácie týkajúce sa konkrétnych nezhôd, rozdielov vo výkladoch alebo nesúvislostí vo vyhláseniach o výdavkoch.
            
         
               (4)
            
            
               V článku 59 ods. 6 nariadenia Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3) sa s cieľom zaručiť využívanie finančných prostriedkov Únie v súlade s uplatniteľnými pravidlami stanovuje, že Komisia preruší platobné lehoty alebo pozastaví platby v súlade s predpismi platnými v jednotlivých odvetviach.
            
         
               (5)
            
            
               Komisia má podľa článku 9 ods. 2 nariadenia (ES) č. 1290/2005 povinnosť overovať existenciu a riadne fungovanie systémov riadenia a kontroly v členských štátoch a znižovať alebo pozastavovať priebežné platby najmä v prípade zlyhania takýchto systémov. Navyše podľa článkov 27 a 27a uvedeného nariadenia Komisia môže znížiť alebo pozastaviť priebežné platby, ak jej členský štát na požiadanie neposkytne uspokojivé doplňujúce informácie.
            
         
               (6)
            
            
               S cieľom chrániť finančné záujmy Únie, pokiaľ ide o Európsky poľnohospodársky záručný fond a Európsky poľnohospodársky fond pre rozvoj vidieka, je vhodné rozšíriť počet prípadov, v ktorých možno prerušiť lehotu priebežných platieb, stanovený v článku 16 ods. 4 nariadenia (ES) č. 883/2006, tak aby zahŕňali aj situácie, keď z informácií poskytnutých Komisii vyplýva výskyt nezrovnalostí spojených so žiadosťou o platbu alebo nedostatkov vo fungovaní systémov riadenia a kontroly v členskom štáte.
            
         
               (7)
            
            
               Nariadenie (ES) č. 883/2006 by sa preto malo zodpovedajúcim spôsobom zmeniť.
            
         
               (8)
            
            
               Výbor poľnohospodárskych fondov nedoručil stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   V článku 16 sa odsek 4 nariadenia (ES) č. 883/2006 nahrádza takto:
   
      „4.   Ak sa vyžadujú ďalšie kontroly vzhľadom na nezhody, rozdiely vo výkladoch alebo nesúvislosti týkajúce sa vyhlásenia o výdavkoch za určité referenčné obdobie najmä v dôsledku skutočnosti, že sa neposkytli informácie požadované na základe nariadenia (ES) č. 1698/2005 a jeho vykonávacích predpisov, alebo vzhľadom na dôkazy, že pri výdavkoch uvedených vo vyhlásení o výdavkoch sa vyskytli nezrovnalosti s vážnymi finančnými dôsledkami, alebo na dôkazy, že vo fungovaní systémov riadenia a kontroly rozvoja vidieka sú nedostatky, dotknutý členský štát na žiadosť Komisie poskytne doplňujúce informácie v lehote stanovenej v danej žiadosti podľa závažnosti problému. Doplňujúce informácie sa poskytujú prostredníctvom bezpečnostného systému výmeny informácií uvedeného v článku 15 odseku 2 tohto nariadenia.
      Platobná lehota stanovená v článku 26 ods. 5 nariadenia (ES) č. 1290/2005 sa môže prerušiť v prípade celej sumy, ktorá je predmetom žiadosti o platbu, alebo jej časti od dátumu zaslania žiadosti o informácie do prijatia požadovaných informácií, no najneskôr do predloženia vyhlásenia o výdavkoch za nasledujúce obdobie.
      V prípade, že dotknutý členský štát nevyhovie žiadosti o doplňujúce informácie v lehote stanovenej v danej žiadosti alebo ak jeho odpoveď nie je uspokojivá, prípadne z nej vyplýva, že neboli dodržané uplatniteľné pravidlá alebo že finančné prostriedky Únie sa využili nesprávnym spôsobom, Komisia môže pozastaviť alebo znížiť platby v súlade s článkom 27 ods. 3 nariadenia (ES) č. 1290/2005.“
   
   Článok 2
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. apríla 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 209, 11.8.2005, s. 1.
   
      (2)  Ú. v. EÚ L 171, 23.6.2006, s. 1.
   
      (3)  Ú. v. EÚ L 298, 26.10.2012, s. 1.